Die aspek van gehalte van vleis is vir die produsent, die slagter en die verbruiker belangrik en elkeen meet volgens eie maatstawwe soos blyk uit die volgende:
Die produsent meet die gehalte van die produk wat hy lewer aan die graad wat die karkasse behaal. Vanweë die prysverskille tussen verskillende grade, is dit vir hom essensieel om na die hoogste grade te mik. Die gradering van skaapkarkasse berus op ouderdom, markklaarheid, bouvorm en gehalte.
Vervetting, veral onder die huid, dra die meeste by tot die estetiese waarde wat aan 'n egalige mooi bouvorm geheg word, terwyl 'n karkas met goeie massa vir ouderdom in die meeste gevalle ook aan die sogenaamde vereiste bouvorm sal voldoen, mits daar nie 'n oormaat vet by betrokke is nie. Daar is gevind dat meer as 80% van die verskille in opsnywaardes van karkasse aan die vetheidsgraad toegeskryf kan word.
Verbruikers toon 'n spesifieke voorkeur en tans is dit vir maerder vleis van goeie gehalte en kleiner snitte.
Ten slotte kan dit benadruk word dat doeltreffende produksiebeginsels en praktyke wat vir die produsent lonend is, bevorderlik is vir die eienskappe van gehalte vir die slagter en die verbruiker.